Ласлов Біров

Ла́слов Бі́ров (; при рожденьови László József Schweiger; по латиноамериканськы записаный ги Ladislao José Biro; 29. септембра 1899, Будапешт – 24. октовбра 1985, Буенос-Айрес) быв мадярсько-арґентинськый вынаходник, журналіста. Запатентовав першый комерційно успішный модел ґулькової авторучкы. Технічно не быв вынаходником такої першої кулькової ручкы — єї перед 50 роками учинив Джон Лавд, айбо його варіант не быв успішный у продажови.

 Біоґрафія 
Ласлов Біров ся родив у рокови 1899 у мадярсько-жидувськуй файті у Будапештови за Австро-Мадярської імперії. Няньо му ся писав Мозеш Матяш Швайґер (Mózes Mátyás Schweiger), мамка — Янка (рожд. Улман). Пусля ошколы, Ласлов робив журналістов на Мадярах.

 Вынайденя кулькової ручкы 
альт=Металова кулькова авторучка из уґравірованым написом „Birome“|міні|235x235пкс|Birome, вынайденя Ласлова тай Дєрдя Бірова
Роблячи журналістов, Біров замітив, ож чорнило, хоснованоє у печати ґазеты, скоро сохло, тай позад того не мож го было розмастити по папірьови. Ун пробовав тото такой чорнило схосновати на писаня ручков-пером, айбо його ідея не фунґовала; чорнило не затікало на конець такої ручкы.

У 1931. рокови Біров презентовав першый свуй модел кулькової ручкы на Межинароднуй будапештськуй выставци. Над ним Ласлов робив из своим братом, хеміком Дєрдьом; они ся догадали покласти на конець ручкы не перо, а піціцьку сферу, котра ся слобудно крутила тай, обертавучи ся, наберала щи чорнило из картріджа, у тот рувно час давучи го на папірь. Ласлов Біров запатентовав сяку ручку у 1938. рокови у Парижі.

У часі Другої світової войны, у рокови 1943 браты Біровы уєдно из їхньым цімбором тай будучным бізніс-партнером Хуаном Хорхе Мейне (тоже єврейського походжіня) утікли уд націштув у Арґентину. Туды їх закликав товдышньый президент крайины Авґустін Хусто — ун ся спознав из Біровом на вакаційох у Юґославії тай почудовав ся из чудної серсамы на писаня. 17. юнія 1943 они зареєстровали у США патент №2390636, тай заклали компанію „Biro Meyne Biro“. У Арґентині кулькова ручка так ся и кличе, birome; сесе слово по суті ся чинит из складеных до вороха фамелий Біров тай Мейне.
альт=Реклама ручкы „Birome“ у арґентинському журналови „Leoplán“ у рокови 1945. На бокови видко текст: „Nuevo útil para escribir Stratopen "Birome". Nueva palabra para definirlo Esferográfica Automática y escribe con tinta“.|міні|Реклама ручкы Birome у арґентинському журналови Leoplán у рокови 1945
У рокови 1945 Марсел Бік, голова компанії BIC, купив уд Біровув патент тай учинив ручку своїм головным товаром. Удтовды BIC продали булш ги 100 міліардув кульковых ручок у всьому світови.

 Смерть тай дідузнина 
Ласлов Біров умер у арґентинському Буенос-Айресови, у рокови 1985.

У Арґентині День вынаходника ся празднує в уродины Бірова, 29. септембра.

У подакотрых краинах кулькову ручку дотеперь знавут пораз кликати „biro“, до них ся удносят Споєноє королювство, Ірландія, Австралія, Італія; хоть тото зареєстрованый товарный знак, ун подаґде став общым назывником, так ги є из словами „ксерокс“ авадь „памперс“.

29. септембра 2016 компанія Google дала у свуй єдноименный веб-глядач „Google-дудл“, респ. спеціалный сяточный малюнок, посяченый Ласлову Бірову.

 Референції 

Катеґорія:Персоналии 20. стороча 
Катеґорія:Мадярскы новинаре